Na temelju članka 17. Zakona o sportu ( Narodne novine broj 71/06.,124/10., 124/11.,86/12. i 94/13.) i članka 58. Statuta Osnovne škole Đurmanec, Školski odbor, na sjednici održanoj dana 17. travanja 2015. godine, donosi:

**POSLOVNIK O RADU**

**ŠKOLSKOG SPORTSKOG DRUŠTVA**

**OSNOVNE ŠKOLE ĐURMANEC**

1. **OPĆE ODREDBE**

Članak 1.

Poslovnikom o radu školskog sportskog društva Osnovne škole Đurmanec (u daljnjem tekstu: Poslovnik) uređuje se način rada,zadaće i djelokrug školskog sportskog društva Osnovne škole Đurmanec.

1. **OSNIVANJE I ZADAĆE ŠSD-a**

Članak 2.

Školsko sportsko društvo Osnovne škole Đurmanec osnovao je Školski odbor te isto djeluje pod nazivom ˝Đurmanec˝ (u daljnjem tekstu: ŠSD Đurmanec).

ŠSD Đurmanec osnovano je radi provođenja izvannastavnih školskih sportskih aktivnosti učenika Osnovne škole Đurmanec.

ŠSD Đurmanec djeluje unutar županijskog školskog športskog saveza Krapinsko zagorske županije čije je i član postalo 20. travnja 1999.

Sve administrativne poslove ŠSD-a Đurmanec obavlja Osnovna škola Đurmanec, škola pri kojoj djeluje ŠSD Đurmanec

Članak 3.

Zadaće i ciljevi ŠSD-a Đurmanec su:

* Sustavno planirati, organizirati i provoditi sportske aktivnosti za učenike kao dio izvannastavnih sadržaja škole
* Poticati uključivanje što većeg broja učenika u športske sportske aktivnosti, posebice učenika s invaliditetom
* Poticati i promicati stručni rad u školskom sportu, kao i stručni sportski rad s djecom i mladima u lokalnoj zajednici
* Poticati etička i moralna načela, poštovanje ljudskog dostojanstva, fairplaya, tolerancije, nenasilja i kulture sporta

1. **ČLANOVI ŠSD-a Đurmanec**

Članak 4.

Članovi ŠSD-a Đurmanec su:

* Voditelj
* Učitelji i stručni suradnici koji sudjeluju u radu
* Učenici škole koji su učlanjeni u ŠSD Đurmanec

Članak 5.

ŠSD Đurmanec ima voditelja kojega imenuje i razrješava školski odbor na prijedlog ravnatelja.

Za voditelja može biti izabran radnik škole koji ispunjava uvjete za učitelja tjelesne i zdravstvene kulture prema posebnim propisima.

Voditelj ŠSD-a Đurmanec zadužen je za:

* Planiranje i organizaciju provođenja izvannastavnih školskih sportskih aktivnosti koje su dio programa ŠSD-a
* Pripremanje i treniranje djece u ŠSD-u
* Rad s učenicima
* Suradnju s učiteljima
* Suradnju s roditeljima

Članak 6.

Za učlanjenje učenika u ŠSD Đurmanec potrebna je pisana suglasnost roditelja/skrbnika.

Identitet učenika ŠSD Đurmanec potvrđuje se iskaznicom koju izdaje Hrvatski školski sportski savez.

Zahtjev za izdavanje iskaznice Hrvatskom školskom športskom savezu može podnijeti sam **učenik** ili u njegovo ime **roditelji, učitelj tjelesne i zdravstvene kulture** ili netko od **osoba iz škole** koje odredi ravnatelj.

Članak 7.

ŠSD Đurmanec vodi evidenciju članova ŠSD-a (u daljnjem tekstu: Evidencija) u koju se upisuje:

* Ime i prezime člana ŠSD-a
* OIB učenika člana ŠSD-a
* Datum učlanjenja učenika u ŠSD
* Datum prestanka članstva u ŠSD-u
* Datum izdavanja i rok valjanosti potvrde o zdravstvenoj sposobnosti učenika

1. **NAČIN RADA ŠSD-a ĐURMANEC**

Članak 8.

Rad u ŠSD-u Đurmanec je izvannastavna aktivnost koja se ostvaruje kao:

* Rad u školskom sportskom društvu
* Treniranju učenika/ica
* Sudjelovanju na natjecanjima u školi i izvan škole

Aktivnosti ŠSD-a Đurmanec provode se kao izvannastavne aktivnosti učenika u školi te se u skladu s time planiraju i u školskom kurikulumu sukladno propisima kojima se uređuje područje odgoja i obrazovanja.

Početkom svake školske godine voditelj ŠSD-a Đurmanec, na temelju interesa učenika te uvjeta koje ima, predlaže školskom odboru koje će aktivnosti ŠSD Đurmanec provoditi.

ŠSD Đurmanec najmanje jedanput godišnje održava sjednicu ŠSD-a te jedanput godišnje podnosi izvješće o radu Školskom odboru.

Članak 9.

Učenicima u ŠSD-u Đurmanec ponuđene su aktivnosti prema programu ŠSD-a Đurmanec.

Članak 10.

ŠSD Đurmanec za rad i aktivnosti koristi prostore škole namijenjene za sportske aktivnosti.

ŠSD Đurmanec ima prioritet u njihovu korištenju u odnosu na vanjske korisnike prostora škole.

**V. EVIDENCIJA O RADU**

Članak 11.

ŠSD Đurmanec vodi evidenciju o radu.

Evidencija sadrži podatke o:

* Popisu aktivnosti
* Broju učenika uključenih u pojedine aktivnosti
* Broju školskih sportskih natjecanja na kojima je sudjelovalo ŠSD Đurmanec
* Broj sati rada ŠSD-a

**VI. NATJECANJA**

Članak 12.

Radi usklađivanja aktivnosti ŠSD-a Đurmanec i provođenja sportskih natjecanja, ŠSD Đurmanec udruženo je u županijski školski športski savez Krapinsko zagorske županije.

Organizatori školskih sportskih natjecanja u sustavu natjecanja ŠSD-a mogu biti: školske ustanove, lokalni i regionalni školski sportski savezi ili organizacije koje djeluju u području sporta.

Za svako natjecanje ŠSD-a Đurmanec organizator mora dobiti suglasnost Hrvatskog školskog sportskog saveza ( u daljnjem tekstu: HŠSS ).

Opća pravila organizacije i provedbe sustava natjecanja ŠSD-a Đurmanec donosi HŠSS.

HŠSS vodi evidenciju svih natjecanja.

**VII. FINANCIRANJE**

Članak 13.

Sredstva za rad i aktivnosti ŠSD-a Đurmanec osiguravaju osigurava županijski školski športski savez Krapinsko zagorske županije te njihova upravljačka tijela donose odluke o kriterijima raspodjele sredstva za potporu radu ŠSD-a.

Mogući su i drugi izvori financiranja ŠŠD-a Osnovne škole Đurmanec.

**VIII. ZDRAVSTVENA ZAŠTITA**

Članak 14.

U školskim sportskim natjecanjima može sudjelovati učenik škole za kojeg je utvrđena opća zdravstvena sposobnost.

Opću i posebnu zdravstvenu sposobnost učenika za sudjelovanje na natjecanjima ŠSD-a Đurmanec utvrđuje nadležan liječnik, specijalist školske medicine.

Ako se ne poštuju odredbe iz stavka 1. i 2. ovog članka HŠSS može ŠSD-u Đurmanec zabraniti nastupe na natjecanjima ŠSD-a.

**IX. PRIJELAZNE I ZAVRŠNE ODREDBE**

Članak 15.

S odredbama ovog Poslovnika razrednici su dužni upoznati učenike/ice i roditelje/skrbnike učenika/ica.

Jedan primjerak ovog Poslovnika mora biti trajno istaknut na vidljivom mjestu u školi.

Ovaj Poslovnik stupa na snagu danom donošenja.

KLASA: 602-02/15-01/71

URBROJ: 2140/2-380-6-15-01

Đurmanec, 17. travnja 2015.

PREDSJEDNICA ŠKOLSKOG ODBORA:

Gordana Šimunić, prof.

RAVNATELJ:

Krešimir Kralj, prof.